Simdega(Jharkhand): कोलेबिरा (kolebira) थाना क्षेत्र के नवाटोली पंचायत के अंतर्गत गोंदल टोली में रविवार को प्रेमी जोड़े का शव पेड़ से लटकता मिला है। अपनी प्रेम कहानी से पिता और परिवार की कथित बेइज्जती के मोबाइल मैसेज देकर युवक ने आत्महत्या करने की बात कबूली है। पुलिस मामले की जांच कर रही है।
स्थानीय लोगों ने बताया कि राहुल कुमार (18) सिमडेगा कॉलेज में स्नातक प्रथम वर्ष का विद्यार्थी था। वहीं लड़की सबिता कुमारी (16) एसएस प्लस टू कोलेबिरा स्कूल में कक्षा दसवीं की छात्रा थी। लोगों का मानना है कि दोनों के बीच कुछ समय से प्रेम संबंध थे। दोनों गोदल टोली गांव के ही रहने वाले थे। गांव और परिवार के लोगों ने दोनों को कई बार साथ देखा था। बताया गया कि लड़के के परिवार वालों को यह रिश्ता मंजूर नहीं था। उन्होंने कई बार युवक को लड़की से मिलने से मना किया था। दावा किया जा रहा है कि इस प्रेम प्रकरण को लेकर दोनों परिवारों के बीच कई बार विवाद की स्थिति भी पैदा हो गई थी।
रविवार सुबह स्थानीय लोगों ने एक पेड़ से रस्सी के सहारे दोनों के शव लटके देखे। ग्रामीणों ने मामले की सूचना पुलिस को दी। पुलिस ने मौके पर पहुंचकर जांच पड़ताल की और दोनों शवों को पोस्टमार्टम के लिए भेजा गया। बताया जा रहा है कि युवक और युवती दोनों तीन जनवरी से सिमडेगा में थे। दोनों शनिवार की शाम गांव लौटे थे।
मरने वाले युवक के पिता के मोबाइल पर बेटे के मोबाइल फोन से शनिवार रात करीब 11:58 नंबर से एक वाट्सएप मैसेज आया है। इसमें लड़के की तरफ से लिखा गया है कि मैंने बहुत बड़ी गलती की, आप लोगों की बहुत बेइज्जती हुई। इसमें युवक की तरफ से लिखा गया है कि मैं मरने जा रहा हूं। मुझे माफ कर देना।
घटनास्थल की जांच कर रहे पुलिस अधिकारी का कहना कि प्रथमदृष्टया देखने से लगता है कि मामला प्रेम प्रसंग में आत्महत्या का है लेकिन पोस्टमार्टम रिपोर्ट आने के बाद ही पूरी स्थिति साफ हो सकेगी। पुलिस ने लड़की और लड़के के परिवार वालों को पूछताछ के लिए थाने बुलाया है।